

 **REPUBLIKA HRVATSKA**

**KRAPINSKO-ZAGORSKA ŽUPANIJA**

 **ŽUPANIJSKA SKUPŠTINA**

 **Odbor za izbor i imenovanja**

KLASA: 740-15/21-01/01

URBROJ: 2140/01-01-21-2

Krapina, 17. studenog 2021.

 Na temelju članka 4. Odluke o osnivanju Antikorupcijskog povjerenstva Krapinsko-zagorske županije («Službeni glasnik Krapinsko-zagorske županije», broj 33/14), Odbor za izbor i imenovanja Županijske skupštine objavljuje

**J A V N I P O Z I V**

za isticanje kandidatura za članove/članice Antikorupcijskog povjerenstva

Krapinsko-zagorske županije

**I.**

 Ovim pozivom pokreće se postupak izbora za članove Antikorupcijskog povjerenstva Krapinsko-zagorske županije (dalje u tekstu: Povjerenstvo).

 Povjerenstvo je savjetodavno tijelo Županijske skupštine Krapinsko-zagorske županije za praćenje i suzbijanje korupcije na području Krapinsko-zagorske županije.

 Zadaće Povjerenstva su:

* izrađuje i predlaže Županijskoj skupštini program kojim se u obavljanju poslova

 djelokruga tijela Krapinsko-zagorske županije smanjuje ili onemogućava pojava

 korupcije,

- provodi i prati realizaciju programa suzbijanja korupcije za Krapinsko-zagorsku

 županiju,

* predlaže Županijskoj skupštini ostale mjere aktivnosti na sprečavanju svih vrsta

koruptivnog ponašanja,

* sustavno prati podatke o pojavama korupcije koje mu dostavljaju građani i

pravne osobe,

 - provodi informiranje javnosti o provedbi programa i mjera za suzbijanje

 korupcije za Krapinsko-zagorsku županiju,

 - provodi informiranje javnosti o načinima prijave uočenih pojava i slučajeva

 korupcije,

* surađuje s ostalim čimbenicima zaduženim za provedbu programa za suzbijanje

 korupcije na podizanju ukupne svijesti u javnosti o štetnosti korupcije,

* prati Nacionalnu strategiju suzbijanja korupcije,
* podnosi izvješće Županijskoj skupštini o realizaciji programa za suzbijanje

 korupcije,

* jednom godišnje izvještava Županijsku skupštinu o svom radu.

**II.**

 Povjerenstvo ima 7 članova.

 U Povjerenstvo članovi predstavničke većine u Županijskoj skupštini daju jednog člana, članovi predstavničke manjine u Županijskoj skupštini daju dva člana, a četiri se člana biraju javnim pozivom iz reda uglednih javnih djelatnika.

 Povjerenstvo ima predsjednika i zamjenika predsjednika.

 Mandat članova Povjerenstva traje do isteka tekućeg mandata Županijske skupštine Krapinsko-zagorske županije.

**III.**

Za člana/članicu Povjerenstva može biti kandidirana osoba koja je:

- punoljetni državljanin Republike Hrvatske,

- ima prijavljeno prebivalište na području Krapinsko-zagorske županije najmanje godinu

 dana,

- nije član nijedne političke stranke unatrag godinu dana, računajući od dana objave ovog

 Javnog poziva

- nije osuđivan za kaznena djela i da se protiv njega ne vodi kazneni postupak za kaznena

 djela za koja se postupak pokreće po službenoj dužnosti.

 Kandidature za članove Povjerenstva mogu isticati građani, udruge, građanske inicijative, zaklade, javne i privatne ustanove te druge pravne osobe.

**IV.**

 Kandidature za članove Povjerenstva dostavljaju se na propisanim obrascima koji se nalaze u prilogu ovog Javnog poziva te su dostupni na mrežnim stranicama Županije ([www.kzz.hr](http://www.kzz.hr)) i to:

* obrazac za isticanje kandidata za člana,
* obrazac izjave da kandidat nije član političke stranke,
* obrazac životopisa (EUROPASS format).

Kandidati su uz gore navedne obrasce dužni priložiti i:

- uvjerenje nadležnog suda da se protiv kandidata ne vodi kazneni postupak (ne

 starije od šest mjeseci, računajući od dana objave ovog Javnog poziva),

- vlastoručno potpisanu izjavu da nije pravomoćno osuđivan za kaznena djela.

**V.**

 Rok za podnošenje prijava je 30 dana od dana objave javnog poziva na mrežnim stranicama Županije. Kandidature za člana dostavljaju se u pisarnicu Krapinsko-zagorske županije (Magistratska 1, Krapina – prizemlje) ili se šalju poštom preporučeno na adresu: Krapinsko-zagorska županija, Odbor za izbor i imenovanja Županijske skupštine, Magistratska 1, Krapina, s naznakom „Prijedlog kandidata za člana Antikorupcijskog povjerenstva Krapinsko-zagorske županije“ ili elektronskim putem na adresu elektronske pošte jp-antikorupcija@kzz.hr u pdf obliku.

**VI.**

 Nakon zaprimanja kandidatura za članove Povjerenstva, Odbor za izbor i imenovanja Županijske skupštine utvrđuje ispunjavanje formalnih uvjeta iz javnog poziva i u roku od 30 dana od isteka roka za podnošenje prijava, utvrđuje popis važećih kandidatura.

 Odbor za izbor i imenovanja Županijske skupštine, na temelju popisa važećih kandidatura, predlaže Županijskoj skupštini izbor četiri člana Povjerenstva.

 Rezultati izbora za članove Povjerenstva objavljuju se na mrežnim stranicama Županije.

**VII.**

 Izrazi koji se koriste u ovom Javnom pozivu, a imaju rodno značenje, koriste se neutralno i odnose se jednako na muški i ženski rod.

 **ZAMJENIK** **PREDSJEDNICE**

 **ODBORA ZA IZBOR I IMENOVANJA**

 Matija Kraševac